ฮั่งเส็งปิดเช้าดีดขึ้น 92.10 จุด หลังเปิดลบเหตุวิตกเฟด
ฮั่งเส็งปิดเช้าดีดขึ้น 92.10 จุด หลังเปิดลบเหตุวิตกเฟด
18 ก.ย. 2558

ดัชนีฮั่งเส็งตลาดหุ้นฮ่องกงปิดภาคเช้าปรับตัวขึ้นในวันนี้ โดยดัชนีฮั่งเส็งปิดภาคเช้าปรับขึ้น 92.10 จุด หรือ 0.42% แตะที่ 21,946.73 จุด โดยตลาดดีดตัวขึ้นหลังจากที่เปิดตลาดอ่อนแรงลง ภายหลังธนาคารกลางสหรัฐ (เฟด) มีมติคงอัตราดอกเบี้ยที่ระดับใกล้ 0% และได้แสดงความกังวลเกี่ยวกับแนวโน้มเศรษฐกิจโลก
ในช่วงแรกนั้น ดัชนีฮั่งเส็งเปิดตลาดอ่อนแรงลงตามทิศทางของตลาดหุ้นสหรัฐ หลังจากเฟดมีมติคงดอกเบี้ยและแสดงความกังวลเกี่ยวกับเศรษฐกิจโลก อย่างไรก็ตาม ดัชนีฮั่งเส็งดีดตัวขึ้นในช่วงสายและปิดตลาดภาคเช้าในแดนบวก
ทั้งนี้ คณะกรรมการกำหนดนโยบายการเงิน (FOMC) ของเฟดลงมติด้วยคะแนนเสียง 9 ต่อ 1 ในการประชุมเมื่อวานนี้ ให้คงอัตราดอกเบี้ยในช่วง 0-0.25% ต่อไป ท่ามกลางความวิตกต่อเศรษฐกิจโลกที่อ่อนแอ และตลาดการเงินที่ไร้เสถียรภาพ
แถลงการณ์ภายหลังการประชุมระบุว่า เฟดกำลังจับตาสถานการณ์ในต่างประเทศ ซึ่งบ่งชี้ว่าเฟดมีความกังวลมากขึ้นว่าภาวะชะลอตัวของเศรษฐกิจนอกสหรัฐจะกระทบต่อเศรษฐกิจในอเมริกา